„Guvernul transformă anumite plăceri în chestiuni care trebuie accizate. Şi aceasta este o plăcere care este accizată”, a spus Sebastian grapă la dezbaterea în plenul Senatului a unei propuneri legislative pentru modificarea Legii 196/2003 privind prevenirea şi combaterea pornografiei precum şi a Legii 571/2003 privind Codul fiscal.

Inițiatorii arată, de asemenea, în expunerea de motive, că materialele cu caracter pornografic, precum și serviciile de această natură, nu reprezintă o necesitate și nici bunuri de larg consum, ci pot fi încadrate cu ușurință în categoria bunurilor de lux, arătând că, în aceste condiții, necesitatea taxării suplimentare devine evidentă, iar măsura are impact pozitiv asupra veniturilor la bugetul de stat.

Prin proiect se propune introducerea unei accize fixe pentru fiecare obiect sau publicație cu caracter pornografic, achitarea unei taxe anuale de licență de către operatorii economici care prestează activități specifice domeniului, precum și obligativitatea achitării unui abonament lunar pentru accesul la site-urile cu caracter pornografic.

Prin inițiativa legislativă se instituie măsuri de reglementare și control al activităților cu caracter pornografic și stabilește modalitățile de desfacere, comercializare și acces la materialele și serviciile cu caracter pornografic, în scopul protejării minorilor, pudorii și moralității publice.

Comisia pentru buget, finanțe și Comisia juridică propun plenului respingerea inițiativei legislative, arătând că propunerile de modificare a Codului fiscal nu pot fi aplicate în absența unui "organism" care să încadreze activitățile, produsele și serviciile respective în categoria celor cu caracter pornografic.

În intervenția sa din plen, Sebastian Grapă a susținut că pornografia este un flagel al societății și că prin proiect vor fi aduși bani la bugetul de stat.

„Vă fac un calcul foarte sumar prin care vă demonstrez că există foarte multe venituri pe care, până în momentul de față, statul le impozitează totalmente greșit. Există, și asta am scos-o azi dimineață, un site a cărui apariție se actualizează o dată la 48 de ore. Fiecare apariție pe site costă 0,75 euro plus TVA, iar azi-dimineață la ora 8.00, era un număr de 8.357 de accesări. E negru pe alb, scos de pe internet. Dacă numărul de accesări îl înmulțim cu 0,75 de euro, constatăm că acel site încasează 6.267, 75 de euro plus TVA. Există un alt site (….) care are un număr de 340.827 de accesări pe lună. O accesare costă 5 euro plus TVA. Dacă facem un calcul acum, sunt 1.704.130 de euro. Vreau să înțelegeți cât încasează statul din aceste nenorociri”, a afirmat liberalul.

În replică, reprezentantul Guvernului la ședință a precizat că Executivul nu susține această inițiativă legislativă deoarece „definițiile produselor cu caracter pornografic nu sunt clare, putând da naștere la interpretări subiective și la dificultate în colectarea impozitului”.

Aprecierile acestuia au determinat protestul vehement al senatorului Grapă: „Să vii să spui că nu sunt definite clar definițiile în acest proiect de lege înseamnă că ori n-ai citit acest priect, și atunci sunteți plătit degeaba, ori n-ați înțeles nimic din acest proiect de lege și atunci iarăși sunteți plătit degeaba”.

Colegul său liberal Akos Mora a făcut apel la senatori să adopte proiectul, pentru care Grapă „și-a dedicat foarte multă energie”, în forma propusă, pentru ca, ulterior, el să fie îmbunătățit la Camera Deputaților.

„Haideți să dăm o șansă acestui proiect. Proiectul este extrem de important. Eu am trei copii acasă, ei sunt deja pe calculator permanent. Ar trebui foarte bine reglementat acest domeniu al pornografiei, iar colegul meu și-a dedicat foarte multă energie pentru acest proiect și ar fi păcat să îi dăm cu piciorul”, a spus el.

Proiectul de lege mai este semnat și de alți parlamentari PNL, PDL, UDMR, PC și PSD. Inițiativa legislativă, care are caracter organic, urmează să fie supusă votului plenului miercuri.